als_Latn dik_Latn sag_Latn
Kosovë, Mjekësia Ligjore synon të modernizojë shërbimet
PRISHTINË (AA) - Seminari me temën “Mjekësia Ligjore në shërbim të drejtësisë dhe njerëzve” i organizuar sot, në Prishtinë, ka për qëllim fuqizimin dhe modernizimin e shërbimeve të mjekësisë ligjore, sidomos në zgjidhjen e rasteve të personave të zhdukur, duke forcuar kapacitetet teknike dhe administrative të Departamentit të Mjekësisë Ligjore (DML) i cili funksionon në kuadër të Ministrisë së Drejtësisë, raporton Anadolu Agency (AA).
Ky seminar është pjesë e projektit “Fuqizimi dhe modernizimi i shërbimeve të Mjekësisë Ligjore” dhe është financuar nga Zyra e Bashkimit Evropian në Kosovë, përmes Programit IPA 2012.
Pjesëmarrës në këtë seminar janë edhe ekspertët e Mjekësisë Ligjore nga rajoni, së bashku me ekspertët kosovar, të udhëhequr nga Drejtori i Departamentit të Mjekësisë Ligjore, Arsim Gërxhaliu. Gërxhaliu theksoi se organizimi i këtij seminari synon të dëshmoj edhe faktin se, nga dita në ditë, Kosova po i afrohet standardeve të shërbimeve profesionale evropiane dhe shtoi se, Departamenti i Mjekësisë Ligjore ka përfituar 1,8 milion euro nga fondet e Programit IPA 2012, të cilat do të ndihmojnë shumë në zbardhjen e fatit të personave të zhdukur.
Po ashtu, ai vuri në pah faktin se, tashmë prej dhjetë vjetësh, Grupet Punuese nga Prishtina dhe Beogradi punojnë së bashku në gjetjen dhe identifikimin e perzonave të zhdukur mirëpo, sigurimi i fondeve dhe mjeteve financiare, deri tani, ka qenë çdo herë problem “Sepse teknologjia është e shtrenjtë. Mjekësia Ligjore si lëmi shkencore dhe ekspertizë, është shumë e gjërë. Ne kemi të bëjmë më analiza, analizat e ADN-së, toksikologji, histopatologji, kështu që ne duhet të investojmë shumë në laborator sepse rezultatet nga këto laboratorë janë suksesi ynë” ka thënë Gërxhaliu.
Sipas tij, zbardhja e fatit të personave të zhdukur varet shumë nga informatat e sakta, qoftë të palës serbe apo kosovare. “Megjithatë, nuk është lehtë të punohet me shtetin me të cilin më heret ke qenë në luftë dhe këtu duhet ndihma e Evropës dhe Amerikës, në mënyrë që të bëhet pak presion në Qeverinë serbe dhe mendoj se është momenti i fundit që të hapen arkivet ushtarake dhe policore, me qëllim që t’i gjejmë sa më parë personat e zhdukur” tha drejtori i Departamentit të Mjekësisë Ligjore i cili theksoi edhe faktin se, sa i përket palës kosovare, ajo e ka shumë më vështirë për të ardhur deri tek informatat ngase Ushtria Çlirimtare e Kosovës nuk ka qenë e centralizuar.
I ftuar në këtë seminar, Zoran Budimlija, mjekë i forenzikës i Komisionit Ndërkombëtarë për Personat e Zhdukur (ICMP) nga Sarajeva, theksoi se gjetja e varrezave varet nga qeveritë lokale. Ai tha se ICMP ka bashkëpunim të mirë me qeveritë e Bosnje e Hercegovinës dhe Kosovës, mirëpo është e domosdoshme që të përsëriten analizat e caktuara të gjitha rasteve . “Dihet se, në hapësirat e ish-Jugosllavisë, janë gjetur shumë njerëz në varrezat masive dhe janë identifikuar pa përdorimin e analizës së ADN-së... do të thotë, rastet që janë identifikuar dhe varrosur pa marrjen e mostrave për analizën e ADN-së, sipas gjitha rregullave dhe kodekseve duhet të analizohen përsëri” tha Budimlija.
Njëri nga pjesëmarrësit e seminarit ishte edhe Gjorgje Alempijeviç nga Departamenti i Mjekësisë Ligjore i Universitetit të Beogradit, anëtar i Komitetit për Parandalimin e Torturave (CPT). Alimpijeviç, ishte pjesë e grupit i cili ka punuar në identifikimin e trupave të viktimave të gjetura në varrezën masive në Batajnic, afër Beogradit. Ai beson se, procesi i zbardhjes së fatit të zhdukurve mundet të përshpejtohet por, kjo varet nga vullneti i politikanëve
“Adresa e vërtet në të cilën duhet bërë presion janë politikanët. Forenzikët, gjegjësisht, ekspertët e mjekësisës ligjor kanë dëshmuar se kanë kapacitete që, kushtimisht thënë, t’i dalin në krye procesit të identifikimit dhe një numër relativisht i vogël i trupave të zhvarrosur, deri tash, ka mbetur i paidentifikuar” ka thënë Alimpijeviç.
Për rëndësinë dhe rolin që ka projekti “Fuqizimi dhe modernizimi i shërbimeve të Mjekësisë Ligjore” ka folur edhe Zyrtarja e Lartë nga Zyra e BE-së në Kosovë, Yvonne Gogoll. Ajo ka theksuar se, Zyra e BE-së në Kosovë, përkrahë përforcimin e mjekësisë ligjore dhe rolin e saj në sundimin e ligjit në Kosovë, duke përkrahur Departamentin e Mjekësisë Ligjore në Ministrinë e Drejtësisë si dhe avancimin e bashkëpunimit rajonal, me qëllim që të dërgohet një mesazh i fuqishëm se sa është i dobishëm dhe i domosdoshëm dialogu i mirëfilltë në lidhje me përkrahjen e shkencëtarëve mjeko-ligjor në rindërtimin e shoqërive të prekura nga lufta në rajon.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn